Zhorená kanvica, pokazená rúra či poškodená elektrika. Aké poistenie vám pomôže?
Aj tú najdokonalejšiu a najlepšie fungujúcu domácnosť z času na čas postihnú situácie, keď sa niečo pokazí. Niekedy je to iba zhorená kanvica či pokazená rúra, no keď sa už musí riešiť celá elektroinštalácia, určite to nikoho nepoteší. Opravy takéhoto rozsahu môžu spraviť riadny škrt cez rozpočet.
Pri častých poruchách v domácnosti väčšinou stačí iba zdatný majster v podobe suseda či rodinného známeho. No aj oni si vypýtajú za svoju prácu nejakú čiastku. Koniec-koncov, vaša oprava ich stojí čas, ktorý by mohli využiť celkom inak.
Ak sa jedná o poruchy elektriky, už samotné spoločnosti, ktoré energiu dodávajú, ponúkajú vo svojich balíkoch služby zazmluvnených majstrov. Za tieto služby si ako klient priplatíte a tiež treba rátať s tým, že nebudú riešiť každú vašu maličkosť.
Bežné poruchy spotrebičov zahŕňa poistenie domácnosti
Základná elektronika je vo väčšine prípadov krytá v rámci poistenia domácnosti. V Komunálnej poisťovni je dokonca možnosť navýšiť limity krytia pri rizikách na spotrebnú elektroniku, zodpovednosť za škodu a mnoho ďalšieho. Ak teda chcete mať pokryté poruchy bežných domácich spotrebičov, nemusíte riešiť žiadne ďalšie poistenia.
Veľmi podobne má podmienky nastavené aj poisťovňa Allianz, s tým rozdielom, že si môžete pripoistiť aj poistenie pozáručného servisu na vybrané spotrebiče. Uzatvára sa na 1 - 3 roky od konca zákonnej záruky a poisťovňa v prípade potreby uhradí náklady na náhradné súčiastky a samotnú opravu elektrospotrebiča.
Poistenie elektrospotrebičov vo forme poistenia domácností si môžete uzavrieť napríklad aj v poisťovniach Generali, Union, Kooperativa či v Slovenskej sporiteľni, pričom podmienky poistenia sú podobné ako v prvých dvoch prípadoch.
Poistenie elektroniky
Dnešný trh ponúka pri kúpe nového zariadenia aj poistenie elektroniky. Takýto druh poistenia odporúčajú už samotní predajcovia. Štatistiky ukazujú, že táto služba je veľmi využívaná. Či už je to rýchlym vývojom nových technológii alebo častejšou výmenou zariadení, faktom je, že cena poistenia je omnoho nižšia ako cena nového kúsku.
Zariadenia si priamo pri kúpe môžete poistiť proti poškodeniu, zničeniu, krádeži vlámaním, no existuje aj možnosť predĺžiť si zákonnú záruku - v niektorých prípadoch až o tri roky. Poistenie sa vzťahuje na prípady požiaru, výbuchu, záplav, pádu alebo nárazu zariadenia či náhodného mechanického poškodenia pri manipulácii a preprave.
Poistite sa proti smole a nešikovnosti
Náhody sa stávajú. Práve pre prípady, ktoré človek nedokáže predpokladať, je tu poistenie náhodného poškodenia. Poistenie vám rovnako, ako vyššie spomínané formy, takisto zaplatí opravy. Výhodou tejto platformy je to, že kryje poškodenie tovaru, na ktorý sa už zákonná záruka nevzťahuje.
Takisto sa dá vybaviť pri kúpe priamo v predajniach alebo v e-shopoch. Dá sa poistiť takmer každý tovar a na vybavenie vám stačí iba doklad totožnosti. Niektoré elektroobchody dokonca ponúkajú možnosť zakúpiť tovar a s ním poistenie na splátky. V rámci poistenia pri poškodení a poruche za opravy ani za náhradné diely neplatíte a ak je tovar neopraviteľný, vyplatí sa vám alikvótna cena. Toto poistenie nerieši to, ako k nehode došlo. Pokryté sú teda i poškodenia vlastným zavinením.
Ešte predtým, ako akékoľvek poistenie podpíšete, zamyslite sa nad tým, či sa vôbec vyplatí. Veľa vecí kryje už samotné poistenie domácnosti. Ak ho máte uzavreté, často ďalšie pripoistenia ani nepotrebujete. No napriek tomu si skúste zrátať, aké škody sa vám na výrobkoch už stali, koľko ste za dané opravy zaplatili a či sa vám poistka oplatí. V konečnom dôsledku, skrat kanvice je pár eurová záležitosť, nie je teda najmenší dôvod na to, aby ste si pre podobné prípady priplácali za poistenie vo forme paušálneho poplatku každý mesiac.